Venäläisiä kuohuttivat vielä Galina Brežnevan ja Tatjana Jeltsinan varallisuus ja taloudelliset väärinkäytökset, mutta presidentti Vladimir Putinin tyttärien raha-asiat eivät heitä kiinnosta.

Sama välinpitämättömyys suojaa muutakin presidentin lähipiiriä, jota ahdistelee vain ”pahaksi” ja ”venäläisvastaiseksi” leimattu länsi tai sen kotimaiset ”agentit”.

Pitkäaikaisen neuvostojohtajan Leonid Brežnevin (1906–1982) Galina-tytär osasi tehdä bisnestä, vaikka se oli Neuvostoliitossa laitonta. Kun tytär kuuli kullan hinnankorotuksista, hän kävi ostamassa korukaupan tyhjäksi ja palautti ostoksensa hyvällä voitolla.

Tätä paheksuttiin syvästi glasnostin alettua 1980-luvun puolivälissä, kun Neuvostoliiton lehdet saivat tilaisuuden perata kommunistivallan väärinkäytöksiä.

Venäjän ensimmäisen presidentin Boris Jeltsinin (1931–2007 ) tyttärien Sveitsin pankkitilien paljastuminen 1990-luvun puolivälissä oli niin ikään vielä vakava asia. Ne oli junaillut Kremlissä remonttia tehnyt yritys.

Joillekin kyse oli periaatteellisesta pettymyksestä: uudet demokraattiset vallanpitäjät olivat samanlaisia vallan väärinkäyttäjiä kuin entiset.

Erityisesti isälleen läheisen ja poliittisesti vaikuttaneen Tatjana Jeltsinan raha-asioita on seurattu myöhemminkin. Hänen on lehdissä väitetty omistavan miehensä kanssa jopa osuuden yhdestä Moskovan uuden liikekeskuksen Moscow Cityn toimistopilvenpiirtäjistä.

Äskeisessä lehtihaastattelussa Tatjana Jeltsina kiisti väitteen, mutta häneltä on sentään päästy asiasta kysymään. Taloudellisia huolia hänelläkään ei ole. Lehtitietojen mukaan hän omistaa talot ainakin Itävallassa ja Ranskan Saint-Tropezissa.

Presidentti Vladimir Putinin perhepiiriin asennoidutaan kokonaan toisin. Tai sitten kyse on pelkästään siitä, että valtamedia seuraa nykyistä presidenttiä toisin kuin Jeltsinin joukkoja.

”Ilmoitettiin, että ’meidän kaikkemme’ on varas. Koko Venäjän hallitsija on varastanut kaksi miljardia dollaria. Onko tämä sensaatio? No, ehkä niille, jotka seuraavat putinilaista televisiota. Minusta tuntuu, että he sallisivat Putinin yhdessä Krimin kanssa varastaa 20 miljardiakin”, purkaa tuntemuksiaan ja tunnelmia toimittaja Mihail Sokolov Granissa.

Tutkija Kirill Rogov analysoi Granissa pahasti korruptoituneen maan oireyhtymää. Taudinkuvaan kuuluu, että kaikki ovat vakuuttuneita, että ”kaikki” varastavat ja paljon. Lisäksi katsotaan, ettei mitään voida todistaa eikä todistamista liioin pidetä tarpeellisena.

Niinpä rikollisuuden raja hämärtyy ja paradoksaalisesti korruptio ei enää ole yhteiskunnallinen ongelma, vaan korruptoitunut hallinto voi pitää valtaa pitkäänkin.

Samaa ilmapiiriä kuvailee niin ikään Granissa myös ukrainalainen toimittaja Vitali Porotnikov, joka ilakoi jo viime viikolla sillä, miten ilman säästöjä olevien venäläisten määrä on vuoden loppuun mennessä yhtä suuri kuin Putinin kannatusluvut.

Lähtökohtana oli tuore tutkimus, jonka mukaan 73 prosentilla venäläisistä ei ole enää lainkaan säästöjä.

Porotnikov muistutti, miten vielä kolme vuotta sitten 72 prosenttia venäläisistä kertoi, että säästöjä on. Alkuvuoden kyselyssä 12 prosenttia ilmoitti säästöjensä huvenneen viime kuukausien aikana.

Putinin kannatus ylittää tällä hetkellä 80 prosenttia.

Mikä sitten voi uhata Venäjän valtaeliittiä, jos kansalaiset sallivat kaiken?

Panaman paperit paljastivat ihan oikean ja vaurastuneen kummisedän, sellisti Sergei Rolduginin. Hänen kummilapsensa on Putinin tytär.

Venäjällä ensimmäisenä dollarimiljardööriksi noussut Boris Berezovski (1946–2013) tunnettiin aikoinaan Kremlin kummisetänä, joka hiipi vallan kamareihin juuri Jeltsinin tyttären Tatjanan avustuksella. Verkkoon kuului vielä Jeltsinin tuolloinen kansliapäällikkö Valentin Jumašev, Tatjanan nykyinen aviomies.

Berezovski järjesteli omaisuutensa niin, että peitti samalla jälkensä.

Operaation riskit paljastuivat, kun hänen luottomiehensä Badri Patarkatsišvili (1955–2008) kuoli ennen Berezovskia. Niinpä Patarkatsišvilin omaiset pitivät kaikkea edesmenneen nimiin kirjattua omanaan ja Berezovski jäi lähes puille paljaille ennen kuin kuoli osin epäselvissä oloissa.

Kun kuviot ovat hämäriäkin hämärämpiä, ei olekaan ihme, että osa venäläisistä katsoo, että niin ikään kummallisella tavalla Washingtonissa viime marraskuussa kuollut entinen lehdistöministeri Mihail Lesin on todellisuudessa elävien kirjoissa.

Näiden tulkintojen mukaan Yhdysvallat lavasti Lesinin kuoleman osana todistajan suojeluohjelmaa. Lesinin katsotaan tienneen paljon Kremlin sisäpiiristä, johon hän kuului vuosikymmeniä.

Uskoa tähän salaliittoon lisää se, että länsivastaisen propagandan keskeisinä toimijoina kotimaassa profiloitunut Lesin oli siirtänyt perheensä ja omaisuutensa Yhdysvaltoihin. Lisäksi hänen nuori venäläinen leskensä ilmoitti jo ennen miehensä kuolemaa, että Kalifornia on maailman paras paikka asua.

Oikeastaan ei olekaan ihme, että verkkolehti Ejn päätoimittaja Aleksandr Rylin parkaisee, että Venäjän federaatio on järjestäytynyt rikollisjoukkio. Samalla hän toteaa, miten vastenmielistä on, että te varastitte ja me joudumme häpeämään.

Toki venäläisiä voi lohduttaa se, että Ukrainan presidentti Petro Porošenko on ollut niin ”hölmö”, että hänen yhteytensä veroparatiisiyhtiöihin selviävät ilman kummisetiä.